《清涟阁》
宋代·刘攽

平湖侵危台，天水相竞入。萦回古屿间，空阔众境集。

大邦屏东古，开府记百十。胜游虽日来，面势忍遗葺。

能声绍岂弟，敏政常暇给。喜闻栋梁新，甫见规模立。

横空眩藻丽，构迥愁嶪岌。居然心意会，似匪人谋及。

草树亦增华，神明非旧习。青凝夕霏翠，冷激回风湿。

去鸟指暝飞，潜鳞视幽蛰。达生贵夷旷，外物辞妄执。

皋壤正欣然，苍波仍可挹。虽云吏隐最，世复登贤急。

徒使棠树诗，千秋意相袭。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。